Dyma grant cyfalaf cystadleuol sy’n cynnig arian cyfatebol gyda’r nod o helpu busnesau'r sectorau manwerthu, lletygarwch a hamdden i fuddsoddi mewn mesurau a fydd yn diogelu eu busnesau yn y dyfodol.

**Ynglŷn â’r Gronfa**

Bydd y gronfa’n darparu grantiau cyfalaf i fusnesau micro, bach a chanolig eu maint o fewn y sectorau manwerthu, lletygarwch a hamdden, gan gynnig rhwng £5,000 - £10,000 o arian cyfatebol i’w wario o fewn blwyddyn ariannol 24/25, a hynny er mwyn eu galluogi i fuddsoddi mewn mesurau a fydd yn paratoi eu busnesau ar gyfer y dyfodol. Ni fydd unrhyw gostau refeniw yn gymwys.

Bydd busnesau’n paratoi ar gyfer y dyfodol trwy wneud arbedion costau, trwy ostwng canrannau’r costau sefydlog sy’n effeithio ar y busnes, neu drwy gynyddu refeniw.

Nid oes cyfyngiad ar gyfanswm gwerth y prosiect, ond ni all elfen grant Llywodraeth Cymru fod yn fwy na 75% o gostau cyfalaf cymwys y prosiect ac ni all fod yn fwy na £10,000. Bydd o leiaf y 25% sy'n weddill yn cael ei gyfrannu gan y busnes o ffynonellau eraill, a all gynnwys benthyciadau. Ni chaiff ymgeiswyr ddefnyddio unrhyw grant neu gyllid arall gan unrhyw sefydliad sector cyhoeddus, gan gynnwys Llywodraeth Cymru, fel arian cyfatebol ar gyfer y gronfa hon (hynny yw, ni chewch ddyblygu nawdd sector cyhoeddus). Bydd taliadau o’r gronfa’n cael eu gwneud ar ôl ysgwyddo’r costau, sy'n golygu y bydd angen i ymgeiswyr ddangos tystiolaeth fod eu llif arian parod neu eu cronfeydd arian parod yn ddigon i ariannu cyfanswm costau'r prosiect ar yr adeg pan fo’n cael ei gyflawni. Bydd elfen grant Llywodraeth Cymru yn cael ei talu ar ôl cyflawni'r prosiect h.y. nid oes taliad ymlaen llaw. Hefyd, bydd rhaid i ymgeiswyr gymryd rhan mewn Arolwg o Effaith, sy'n dechrau ym mis Ionawr 2026. Os na fyddwch yn cwblhau’r arolwg, gallai Llywodraeth Cymru hawlio’r holl grant, neu gyfran ohono, yn ôl.

Mae holl ddyfarniadau’r Gronfa Paratoi at y Dyfodol yn cael eu gwneud yn ôl disgresiwn, ac nid oes proses apelio. Nid yw gwneud cais i’r Gronfa yn golygu y byddwch o reidrwydd yn derbyn y cyllid yr ydych yn gwneud cais amdano, boed yn ei gyfanrwydd neu’n rhannol.

Mae dyfarniadau’r gronfa’n cael eu gwneud o dan Gyfundrefn Rheoli Cymorthdaliadau Cymorth Ariannol Lleiaf (MFA) [Deddf Rheoli Cymorthdaliadau (2022)], a bydd gofyn i ymgeiswyr lofnodi datganiad sy’n cadarnhau na fyddai unrhyw ddyfarniad gan y gronfa hon yn peri i gyfanswm y cymorth MFA a dderbyniant yn ystod y flwyddyn ariannol, a'r ddwy flynedd ariannol flaenorol, fod yn fwy na £315,000.

Bydd offeryn i wirio cymhwysedd ar gael o ganol Ebrill, bydd yn gymorth i ymgeiswyr ddeall meini prawf y gronfa ac yn rhoi amser iddynt baratoi prosiectau posibl ac i gael dyfynbrisiau.

Byddwn yn dechrau derbyn ceisiadau i’r gronfa ganol mis Mai, a bydd ar agor am 3 wythnos neu hyd nes y bydd yr holl gyllideb wedi'i dyrannu. Grant cystadleuol yw hwn sy’n defnyddio proses o sgorio, a’r disgwyliad yw y byddwn yn gwneud cynigion grant i'r ceisiadau â’r sgorau uchaf erbyn diwedd Awst 2024. Rhaid i bob prosiect fod wedi’i gwblhau, a phob hawliad wedi’i wneud i Lywodraeth Cymru, erbyn 28 Chwefror 2025 ar yr hwyraf.

**Pwy all wneud cais i'r gronfa?**

Mae Cronfa Paratoi at y Dyfodol Llywodraeth Cymru yn agored i;

* Fusnesau micro sy'n cyflogi rhwng 1-9 o weithwyr,
* Busnesau bychain sy'n cyflogi rhwng 10-49 o weithwyr,
* Busnesau canolig eu maint sy'n cyflogi rhwng 50 a 249 o weithwyr.

Dim ond os byddant yn bodloni’r meini prawf canlynol y caiff Unig Fasnachwyr/Partneriaethau neu Gwmnïau Cyfyngedig wneud cais am grant:

Meini Prawf Cyffredinol:

* Rhaid i'r busnes 1) fod wedi'i leoli yng Nghymru (naill ai â phencadlys yng Nghymru neu â chyfeiriad gweithredu yng Nghymru) a 2) rhaid iddo gyflogi pobl yng Nghymru.
* Rhaid gweithredu o fewn un neu fwy o'r sectorau manwerthu, lletygarwch neu hamdden.
* Rhaid gweithredu o eiddo oedd â gwerth ardrethol o rhwng £6,001 a £51,000 ar 1 Ebrill 2024.
* Rhaid i'r busnes dalu'r ardrethi yn uniongyrchol i'r awdurdod lleol (h.y. mae busnesau landlord yn unig wedi’i heithrio rhag gwneud ceisiadau i'r gronfa).
* Rhaid i'r safle fod yn eiddo i'r busnes sy’n ymgeisio neu fod wedi ei brydlesu iddynt (tystiolaeth drwy brydles sydd o leiaf 3 blynedd o hyd ac a fydd yn para y tu hwnt i 1 Ebrill 2026).
* Rhaid i’r busnes fod yn masnachu ers cyn 1 Ebrill 2023, yn dal i fasnachu (tystiolaeth drwy gyfrifon ariannol o'r cyfnod ariannol diwethaf), ac â throsiant blynyddol o fwy na £50,000 y flwyddyn.
* Os yw trosiant y busnes yn fwy na £90,000, rhaid i'r busnes fod wedi'i gofrestru ar gyfer TAW neu fod wedi'i eithrio rhag talu TAW. Gellir dod o hyd i fanylion eithriadau TAW yn:

***[https://www.gov.uk/guidance/vat-exemption-and-partial-exemption](https://eur01.safelinks.protection.outlook.com/?url=https%3A%2F%2Fwww.gov.uk%2Fguidance%2Fvat-exemption-and-partial-exemption&data=02%7C01%7CErica.Morgan%40gov.wales%7Ce9db94f413804678a32008d7e1f33171%7Ca2cc36c592804ae78887d06dab89216b%7C0%7C0%7C637226306924339266&sdata=Ree8bDShE0CMmfr%2BcmbEPkGF1Dz4Dhff0pFWIvG%2BxbE%3D&reserved=0)***

**Unig Fasnachwyr / Partneriaethau – Meini Prawf Cymhwysedd Ymgeiswyr**

* Gall unig fasnachwyr nad ydynt yn cyflogi unrhyw staff arall, wneud cais i'r Gronfa Paratoi at y Dyfodol cyn belled â'u bod yn bodloni'r holl feini prawf eraill. I gefnogi eu cais, bydd gofyn i'r ymgeiswyr hyn gyflwyno copi o'u Ffurflen Hunanasesiad a ffeiliwyd diwethaf sy'n dangos yr enillion a'r dreth sy'n ddyledus, a thystiolaeth bod y taliad wedi'i wneud.
* Rhaid i chi dalu gweithwyr drwy TWE o 1 Ebrill 2023.  Os ydych ond yn cyflogi 1 person, rhaid iddynt gael ei talu trwy TWE Rhaid i'r 1 gweithiwr fod ar delerau cyfwerth ag amser llawn (FTE) a rhaid iddynt weithio o leiaf 30 awr yr wythnos. Gall yr oriau hyn gael eu gweithio gan weithwyr rhan-amser, ond mae’n rhaid i’r cyfanswm fod gyfwerth ag o leiaf un FTE, hynny yw, rhaid i gyfanswm yr oriau a weithir yn rheolaidd gan weithwyr rhan-amser fod o leiaf 30 awr yr wythnos.

Nid ydym yn cefnogi'r defnydd annheg o gontractau dim oriau. Pan fo'r rhain yn cael eu defnyddio, ni ddylent fod yn unochrog, a dylid cynnig contract oriau gwarantedig i’r gweithwyr hefyd.

**Cwmni Cyfyngedig – Meini Prawf Cymhwysedd Ymgeiswyr**

* Rydych yn gwmni cyfyngedig ar 1 Ebrill 2023.
* Yn cyflogi rhwng 1 a 249 o weithwyr **drwy TWE** ar 1 Ebrill 2024.

Os mai dim ond 1 person a gyflogir, gallant fod yn berchennog y busnes, ond mae'n rhaid iddynt gael eu talu trwy TWE.

Rhaid i'r 1 gweithiwr fod ar delerau cyfwerth ag amser llawn (FTE) a rhaid iddynt weithio o leiaf 30 awr yr wythnos. Gall yr oriau hyn gael eu gweithio gan weithwyr rhan-amser, ond mae’n rhaid i’r cyfanswm fod gyfwerth ag o leiaf un FTE, hynny yw, rhaid i gyfanswm yr oriau a weithir yn rheolaidd gan weithwyr rhan-amser fod o leiaf 30 awr yr wythnos.

Nid ydym yn cefnogi'r defnydd annheg o gontractau dim oriau. Pan fo'r rhain yn cael eu defnyddio, ni ddylent fod yn unochrog, a dylid cynnig contract oriau gwarantedig i’r gweithwyr hefyd.

Rheolau Cyffredinol eraill y Gronfa

* Mae mentrau cymdeithasol **yn gymwys**, ond bydd rhaid i chi fodloni'r meini prawf ar gyfer Unig Fasnachwyr fel sydd wedi’u hamlinellu uchod os nad ydych yn gorfforedig, a bydd y meini prawf ar gyfer cwmnïau cyfyngedig yn berthnasol os ydych yn gorfforedig.
* Grant cyfalaf yw hwn, ac ni chaniateir talu unrhyw gostau refeniw o swm y grant, er y gall busnesau ddefnyddio eu cyllid eu hunain i dalu unrhyw gostau refeniw cysylltiedig a ysgwyddir wrth gyflawni'r prosiect.
* Os dyfarnir grant, rhaid i ymgeiswyr gwblhau’r prosiect yn llwyr a chyflwyno eu hawliad gyda thystiolaeth o’r costau a ysgwyddwyd erbyn 28 Chwefror 2025.
* Dim ond un cais y gellir ei wneud fesul busnes.
* Mae unigolion sy’n berchnogion neu gyfarwyddwyr ar sawl busnes wedi'u cyfyngu i ddau gais i'r gronfa, ni waeth sawl busnes sydd ganddynt. Os gwneir mwy na 2 gais am wahanol fusnesau sy'n eiddo i'r un person, byddwn yn prosesu’r ddau gais a gyflwynir gyntaf yn ôl y stamp amser/dyddiad electronig a roddir gan ein system TG pan gyflwynir cais.
* Nid yw Llywodraeth Cymru yn cefnogi rhai gweithgareddau sy'n debygol o arwain at ddadlau ynghylch defnydd priodol o arian cyhoeddus. Mae hyn yn cynnwys busnesau sy'n gysylltiedig â hyrwyddo (1) dibenion pleidiau gwleidyddol; (b) hyrwyddo safbwyntiau seciwlar, crefyddol neu wleidyddol penodol; (3) gamblo; (4) pornograffi; (b) cynnig gwasanaethau rhywiol; (c) unrhyw weithgareddau anghyfreithlon; neu (7) unrhyw fath o weithgaredd a allai, yn ein barn ni, ddwyn anfri ar Lywodraeth Cymru.
* Rhaid i’r busnesau sy’n derbyn cymorth fod â bwriad i barhau i fasnachu ac i gynnal y swyddi a oedd ganddynt ar adeg gwneud y cais y tu hwnt i 1 Ebrill 2026.
* Dim ond un cais y gall pob busnes ei wneud.
* Rhaid i’r ceisiadau gael eu cyflwyno gan berchennog y busnes, **ni chaniateir ceisadau gan asiantau** sy’n gweithredu ar eu rhan. **Bydd unrhyw gais a gyflwynir gan asiant ar ran busnes yn cael ei wrthod.**
* Os bydd eich prosiect angen unrhyw fath o ganiatâd gan unrhyw sefydliad arall (e.e. caniatâd cynllunio), yr ymgeisydd fydd yn gyfrifol am gael y caniatâd hwn ac ni all Llywodraeth Cymru ymyrryd na gwneud unrhyw ohebiaeth â thrydydd parti er mwyn cyflymu penderfyniadau. Gyda cheisiadau o’r fath, yr ymgeisydd fydd yn ysgwyddo’r risg o gael y caniatâd ac o gwblhau'r prosiect o fewn amserlenni penodedig y gronfa, ac ni fydd Llywodraeth Cymru yn talu am unrhyw hawliadau a gyflwynir yn hwyr oherwydd oedi gyda'r prosiect.
* Nid yw’r gronfa hon yn cefnogi busnesau masnachfraint.
* Ni fydd y gronfa yn cefnogi unrhyw brosiect a fydd yn cynyddu ôl troed carbon busnes yr ymgeisydd.
* Ni fydd y gronfa yn cefnogi unrhyw brosiect sy'n arwain at ddiswyddo staff.
* Nid ydym yn cefnogi'r defnydd annheg o gontractau dim oriau. Pan fo'r rhain yn cael eu defnyddio, ni ddylent fod yn unochrog, a dylid cynnig contract oriau gwarantedig i’r gweithwyr hefyd.

**Ni ellir** defnyddio’r grant i wneud y canlynol:

* Ariannu costau rhedeg gweithredol (e.e. cyfleustodau, rhent, prynu stoc).
* Talu dyledion sydd eisoes yn bodoli.
* Cyfrannu at gyflogau neu dalu unrhyw gostau staff.
* Ariannu unrhyw bryniannau a wnaed cyn dyfarniad y grant.
* Cyllido mewn nwyddau. Fel arfer, mae cyllid mewn nwyddau yn cyfeirio at gyfraniadau a chymorth anariannol o ffynonellau eraill
* Costau diswyddo.

**Faint o gyllid sydd ar gael i mi?**

Gall ymgeiswyr ofyn am swm rhwng £5,000 a £10,000, heb fod yn fwy na 75% o gyfanswm costau cymwys y prosiect. Rhaid cyflwyno tystiolaeth gyda’r cais sy’n dangos bod yr arian cyfatebol eisoes gennych ar adeg cyflwyno’r cais.

**Meini Prawf Cymhwysedd y Prosiect**

Rhaid i’r cais ddangos sut y bydd y prosiect yn buddsoddi mewn mesurau i baratoi’r busnes ar gyfer y dyfodol, a hynny trwy ddangos cynllun gweithgareddau a naratif sy’n eglur ac yn fanwl. Gallai gynnwys gwneud arbedion ar gostau, gwneud mwy o refeniw a/neu elw, neu leihau canran y costau sefydlog sy'n effeithio ar y busnes. Yr wybodaeth yma a ddefnyddir i bennu sgôr i’ch cais ac, cyhyd ag y bo’r ceisiadau yn bodloni’r holl feini prawf eraill, y rhai â'r sgoriau uchaf fydd yn derbyn cynnig o gyllid (gweler yr adran sgorio isod).

Dyma rai enghreifftiau o brosiectau a allai dderbyn nawdd (nid yw’n rhestr gynhwysfawr):

* Buddsoddi mewn technoleg ynni adnewyddadwy, e.e. paneli solar.
* Gwella ffabrig adeiladau ac effeithlonrwydd ynni o fewn adeilad, e.e. gosod goleuadau LED PIR, gosod pwyntiau gwefru trydan, amnewid gwydr sengl am wydr dwbl, gwella inswleiddio (waliau solet neu inswleiddio llofftydd).
* Uwchraddio systemau neu beiriannau er mwyn lleihau'r defnydd o ynni.
* Gwelliannau/gostyngiadau mewn defnydd dŵr a gwastraff, e.e. prynu offer cyfalaf sy’n gwella'r gwasanaethau hyn fel rhan o'ch gweithrediadau busnes neu fel rhan o brosiect tirlunio ehangach.
* Gwella cynhyrchiant a meithrin twf trwy wneud buddsoddiad strategol, e.e. prynu offer cyfalaf sy’n cyflwyno ffrwd refeniw newydd i fusnes sy'n bodoli eisoes, megis gosod popty mewn siop gorsaf betrol er mwyn iddynt gynnig bara a chacennau wedi'u pobi’n syth o’r rhewgell.

**Enghraifft 1:**

Siop anrhegion sydd mewn eiddo sydd â gwerth ardrethol o £12,000, lle mae’r perchennog yn gweithio llawn amser a 2 gyflogai rhan-amser yn gweithio 18 awr yr un, cânt eu talu drwy TWE. Bwriad i ymgymryd â phrosiect adnewyddu a fydd yn cynyddu refeniw trwy wella edrychiad blaen y siop a thrwy wella effeithlonrwydd ynni’r adeilad. Bydd y prosiect yn cynnwys tynnu’r hen fframiau pren sydd wedi pydru yn ogystal â’r drws a’r ffenestr alwminiwm sengl, adeiladu strwythur brics newydd wedi'i inswleiddio, gosod ffenestr a drws gwydr dwbl, adeiladu arddangosfa ffenestr o bren ar gyfer hyrwyddo cynnyrch Cymreig lleol. Bydd y cwmni'n defnyddio cwmni adeiladu lleol i ailwampio blaen y siop ac i adeiladu'r arddangosfa newydd.

Disgwylir cynnydd o £300 y mis yn yr elw (£3,600 y flwyddyn), gydag enillion o £10,200 ar fuddsoddiad y prosiect o fewn 34 mis.

* Cyfanswm cost gymwys y prosiect: £10,000
* Grant Llywodraeth Cymru ar gyfer pryniannau cyfalaf £7,500
* Cyfraniad yr ymgeisydd tuag at y llafur a gweddill y costau cyfalaf £2,500

**Enghraifft 2:**

Caffi prysur mewn atyniad antur sy'n gweithredu ac yn berchen ar safle â gwerth ardrethol o £30,000, mae ganddynt gostau ynni uchel ac maent yn cyflogi 4 aelod staff llawnamser a 6 aelod staff rhan-amser sy'n gweithio 15 awr yr wythnos, cânt eu talu drwy TWE. Prosiect i leihau biliau ynni trwy osod paneli solar gyda batri i storio egni yn ogystal â gosod peiriannau tocynnau hunanwasanaeth wrth y fynedfa. Bydd swydd yr aelod staff a arferai werthu tocynnau’n cael ei diogelu gan y byddant yn cael eu symud i ochr antur y busnes.

* Cyfanswm cost y prosiect: £30,000
* Grant Llywodraeth Cymru ar gyfer pryniannau cyfalaf £10,000
* Cyfraniad yr ymgeisydd tuag at y costau gosod a gweddill y costau cyfalaf £20,000

**Enghraifft 3:**

Tafarn gastro boblogaidd gyda 3 ystafell wely 4\*, gwerth ardrethol o £40,000, ac sy'n cyflogi 20 o staff cyfwerth ag amser llawn sy’n gweithio amrywiaeth o oriau ac yn cael eu talu trwy TWE. Prosiect i gyflymu ailddatblygiad y bedwaredd ystafell, gwella edrychiad y tir o gwmpas y safle a’r maes parcio, galluogi’r toiledau i ddefnyddio dŵr glaw, a gosod dau bwynt gwefru. Bydd un swydd yn cael ei chreu. Byddai'r prosiect yn gwella ansawdd yr hyn a gynigir ac yn denu mwy o gwsmeriaid/rhagwelir y bydd y cynnydd mewn gwariant o ganlyniad i’r ystafell wely ychwanegol yn £25,000 y flwyddyn. Disgwylir y bydd costau'r prosiect yn cael eu hadennill o fewn 2 flynedd.

* Cyfanswm cost y prosiect: £20,000
* Grant Llywodraeth Cymru ar gyfer pryniannau cyfalaf/adeiladu £10,000
* Cyfraniad yr ymgeisydd tuag at y costau gosod a gweddill y costau cyfalaf £10,000

**Sut mae gwneud cais**

Dim ond trwy ddefnyddio'r ffurflen gais y gall busnesau wneud cais, mae i’w chael ar y we: [https://businesswales.gov.wales/cy/cronfa-paratoiaty-dyfodol](https://eur01.safelinks.protection.outlook.com/?url=https%3A%2F%2Fbusinesswales.gov.wales%2Fcy%2Fcronfa-paratoiaty-dyfodol&data=05%7C02%7CAli.Qader001%40gov.wales%7Ce3c2af9053b5488f8f4f08dc5ec953c3%7Ca2cc36c592804ae78887d06dab89216b%7C0%7C0%7C638489465987004659%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C0%7C%7C%7C&sdata=FDUeoaT3LE3di%2BA3WfC0ddVk%2F6VTFBax9iG9SJ3GsdE%3D&reserved=0)

Bydd Cronfa Diogelu'r Dyfodol yn agor i geisiadau ganol mis Mai, ond bydd gwiriwr cymhwysedd y gronfa ar-lein ar gael o’r wythnos sy’n dechrau ar 15 Ebrill 2024, gan roi amser i ymgeiswyr ddeall meini prawf y gronfa ac i gasglu'r dogfennau y byddant eu hangen i gefnogi'r cais llawn (gweler isod). Bydd y gronfa'n cau 3 wythnos ar ôl iddi agor neu pan fydd holl gyllideb y gronfa wedi’i dyrannu, pa un bynnag sy’n digwydd gyntaf.

Mae gan Lywodraeth Cymru ddisgresiwn llwyr ynghylch hyd a thelerau'r gronfa.

Bydd yr holl geisiadau a gyflwynir yn cael eu prosesu yn ôl y drefn y’i derbyniwyd, ond dylai ymgeiswyr nodi y **gellir gwrthod** ceisiadau sydd â data anghyflawn neu anghywir, neu sydd â dogfennau ategol gofynnol ar goll.

Os bydd cais yn cael ei gwrthod o ganlyniad i wybodaeth anghywir neu goll, gellir ei ailchyflwyno cyhyd ag y bo’r cyfnod ymgeisio dal yn agored. Ni dderbynnir ail-gyflwyniadau ar ôl i’r cyfnod ymgeisio orffen.

**Dogfennau ategol**

Bydd angen i ymgeiswyr ddanfon e-bost i CronfaParatoiatyDyfodol@llyw.cymru gyda’r wybodaeth ganlynol **o fewn 1 diwrnod gwaith o gyflwyno eu cais**, gan ddyfynnu’r cyfeirnod cais unigryw a ddangosir ar y sgrîn ar ôl i gais gael ei gyflwyno’n llwyddiannus **(Gwnewch yn siŵr eich bod yn cofnodi'r rhif hwn)**:

* O leiaf 2 ddyfynbris ar gyfer pob pryniant cyfalaf neu gost arall sy'n gysylltiedig â chyflawni eich prosiect. Gall y rhain fod yn electronig, ond pan fo’n bosibl dylid eu cyflwyno ar bapur y cwmni sy’n nodi rhif cofrestru'r cwmni er mwyn i ni wirio enw'r cyflenwr.
* Tystiolaeth i ddangos eich bod â’ch cyfran chi o’r arian cyfatebol, ar ffurf cyfriflen banc ac/neu cytundeb benthyciad
* Copi o'ch anfoneb ardrethi annomestig gan eich awdurdod lleol. Mae’n rhaid iddo fod yn enw’r busnes sy’n ymgeisio.
* Cyfriflenni banc ar gyfer y 3 mis blaenorol er mwyn i ni wirio bod y busnes yn parhau i fasnachu ac i weld a yw’r llif arian yn ddigonol.

**Y Cais**

**Adran 1** – **Gwybodaeth Amdanoch Chi**

Yn yr adran hon byddwch yn rhoi gwybodaeth amdanoch chi, 'yr ymgeisydd', megis eich enw, manylion cyswllt a gwybodaeth ddemograffig.

**Adran 2 – Gwybodaeth Am Eich Busnes**

Yn yr adran hon byddwn yn gofyn am wybodaeth am eich busnes, megis eich cyfeiriad a'ch strwythur cyfreithiol. Byddwn hefyd yn gofyn am wybodaeth fel eich rhif TAW, Rhif Cofrestru'r Cwmni, eich trosiant blynyddol, a nifer y staff cyflogedig.

Gwnewch yn siŵr fod yr holl wybodaeth yn gywir. **Ni fyddwn yn prosesu ceisiadau sy'n cynnwys data anghywir a byddant yn cael eu gwrthod.**

**Adran 3 - Manylion y Prosiect**

Bydd angen egluro eich prosiect yn yr adran hon, gan nodi ei effaith ar y busnes a sut y bydd yn helpu i gefnogi cynaliadwyedd eich busnes. Byddwn hefyd yn gofyn i chi ddisgrifio llinell amser y prosiect, yr adnoddau angenrheidiol, unrhyw risgiau cysylltiedig a'r hyn y gallwch ei wneud i’w lliniaru.

Mae hwn yn grant cystadleuol ac felly mae'r adran yma’n rhan bwysig iawn o'r cais, byddwn yn defnyddio'r wybodaeth yma i bennu sgôr ar gyfer hyfywedd ac effaith eich prosiect.

**Adran 4 - Addewidion Y Contract Economaidd a Gwaith Teg**

Mae'r Contract Economaidd yn ymrwymiad i fuddsoddi arian cyhoeddus a blaenoriaethu anghenion cymdeithasol ac amgylcheddol Cymru wrth adeiladu economi lesiant gref a ffyniannus.  Yn ganolog i’n dull ‘Rhywbeth yn gyfnewid am Rywbeth’ mae cytundeb hwn rhwng Llywodraeth Cymru a busnesau ar y camau y bydd y ddau barti’n eu cymryd sy’n cyfrannu at fynd i’r afael â’r heriau sy’n ein hwynebu ac at wella bywydau pobl ledled Cymru.

Mae 4 addewid yn ffurfio'r Contract Economaidd, ac yn yr adran hon mae gofyn i chi egluro sut mae'ch busnes yn cyd-fynd â 2 neu fwy o'r addewidion hyn. Edrychwch ar [Y Contract Economaidd | Busnes Cymru (llyw.cymru)](https://businesswales.gov.wales/cy/y-contract-economaidd) i gael gwell dealltwriaeth o’r addewidion hyn.

Yn ogystal â’r Addewidion Economaidd, mae'r adran hon hefyd yn ceisio eglurder ynghylch eich ymroddiad a’ch arferion gwaith teg. Gwaith teg yw presenoldeb amlwg amodau yn y gweithle sy'n golygu bod gweithwyr yn cael eu gwobrwyo’n deg, bod ganddynt lais a chynrychiolaeth, eu bod yn ddiogel ac yn gallu datblygu mewn amgylchedd iach a chynhwysol lle mae hawliau'n cael eu parchu.

Bydd y camau y mae sefydliad yn eu cymryd i sicrhau gwaith teg yn dibynnu ar amgylchiadau penodol y sefydliad dan sylw. Efallai na fydd rhai camau gweithredu yn briodol neu'n ymarferol i bob sefydliad, a mater i bob sefydliad yn unigol yw penderfynu pa gamau i’w gweithredu.

Edrychwch ar y [Canllaw i waith teg | LLYW.CYMRU](https://www.llyw.cymru/canllaw-i-waith-teg) i gael rhagor o wybodaeth a allai eich helpu i gwblhau'r adran hon o'r cais.

Mae hwn yn grant cystadleuol ac felly mae'r adran yma’n rhan bwysig iawn o'r cais, byddwn yn defnyddio'r wybodaeth yma i bennu sgôr ar gyfer hyfywedd ac effaith eich prosiect.

**Adran 5 - Gwybodaeth am Gyflogaeth**

Yn yr adran hon bydd rhaid i chi roi manylion unrhyw swyddi a fydd yn cael eu diogelu neu eu creu o ganlyniad i'r cyllid grant hwn.

**Adran 6 - Costau'r Prosiect/Cyllid Prosiect a’r Swm a Ofynnir Amdano**

Yn yr adran hon bydd angen rhoi manylion am gostau'r prosiect, am ffynhonnell eich cyllid cyfatebol, ac am faint o gyllid y byddwch ei angen i wireddu’r prosiect, a hynny er mwyn caniatáu i ni bennu hyfywedd y prosiect. Noder mai dim ond am yr isafswm sydd ei angen i wireddu’r prosiect y gallwch wneud cais, a bydd gofyn i chi lofnodi datganiad o hyn cyn cyflwyno eich cais.

**Sylwer:** Mae cyfyngiad amser o 20 munud i gwblhau pob dudalen ym mhob adran.

Cyn i chi gael mynediad at y cais a’i gwblhau, ystyriwch pa wybodaeth y byddwch ei angen i gwblhau’r adran (fel yr amlinellir uchod), er mwyn sicrhau eich bod yn llwyddo gorffen o fewn yr amserlen 20 munud.

Gwnewch yn siŵr eich bod yn **cwblhau adrannau’r testun trwy deipio yn y blychau’n uniongyrchol.** Peidiwch â chopïo a gludo testun o ddogfennau Word gan nad yw pob cymeriad yn cael eu cydnabod. Gall ymgeiswyr gopïo a gludo gan ddefnyddio olygyddion testun eraill megis NotePad.

**Adran 5 - Datganiad**

Mae’n bwysig iau eich bod wedi darllen y ddogfen ganllaw hon a’ch bod yn deall y telerau a’r amodau sy’n gysylltiedig a’r cais Grant hwn, a hynny gan ei fod yn ffurfio rhan o’r cytundeb rhyngoch chi â Llywodraeth Cymru.

Os ydych yn cytuno i'r telerau a’r amodau sydd yn y ddogfen hon, ac y gallwch gadarnhau fod yr wybodaeth a roddwyd yn y cais yn gywir, rhowch dic yn y blwch a chyflwyno'ch cais.

Ar ôl ei gwblhau, cyflwynwch eich ffurflen gais a dilynwch y cyfarwyddiadau ar-lein, gan gynnwys gwneud cofnod o'r cyfeirnod cais unigryw. Hefyd, bydd angen i chi anfon eich dogfennau ategol atom yn CronfaParatoiatyDyfodol@llyw.cymru gan ddyfynnu'r cyfeirnod cais unigryw yn y llinell testun yr e-bost, o fewn 1 diwrnod gwaith.

**Sgorio eich Cais**

Gan fod hwn yn grant cystadleuol, bydd pob cais yn cael ei sgorio yn erbyn y meini prawf canlynol a dim ond i'r ymgeiswyr sydd â'r sgôr uchaf y bydd cynigion gwobrau'n cael eu gwneud.

|  |  |  |  |
| --- | --- | --- | --- |
| Achos am gymorth yn unol â'r meini prawf asesu | Sgor (1-5)Rhan A | PwysoliadRhan B | CyfanswmA x B |
| 1 | **Hyfywedd Prosiect a chynllun cyflawni**Mae naratif y prosiect yn disgrifio'r prosiect yn glir ac mae'n cynnwys cynllun realistig wedi'i ddogfennu, gan gynnwys cerrig milltir ac yn nodi risgiau a mesurau lliniaru i sicrhau bod y prosiect yn cael ei gyflawni'n llwyddiannus erbyn 28 Chwefror 2025. |   | 6 | 0 |
|  |  |  |  |  |
|  |  |  |  |  |
| 2 | **Effaith y prosiect ar y busnes**Gall y busnes ddangos yn glir y buddion i'r busnes o ymgymryd â'r prosiect, ac mae'n dangos yr effaith y bydd y prosiect yn ei chael ar hyfywedd y busnes yn y tymor byr neu'r tymor canolig (12 i 36 mis nesaf) sy'n cyd-fynd ag un neu fwy o'r canlynol: |   | 8 | 0 |
|  | Lleihau costau sefydlog |  |  |  |
|  | Llehau costau gweithredu eraill |  |  |  |
|  | Cynnydd mewn refeniw a/neu elw |  |  |  |
|  | Diogelu swyddi |  |  |  |
|  | Creu swyddi newydd |  |  |  |
|  |  |  |  |  |
| 3 | **Gwaith teg**Gall y busnes ddangos yn glir drwy ei arferion gweithredol a/neu bolisïau ddealltwriaeth o'r egwyddorion gwaith teg, ac mae'n dangos ymrwymiad i wella neu gryfhau arferion gwaith teg trwy ddyfarniad y grant. |   | 2 | 0 |
|  |  |  |  |  |
| 4 | **Addewidion Contract Economaidd**Gall y busnes ddangos tystiolaeth glir yn y cais sut mae'r busnes yn cyd-fynd ag o leiaf 2 o'r addewidion Contract Economaidd ac yn gwneud ymrwymiadau i gryfhau'r rhain ymhellach |   | 4 | 0 |
|  | Economi hyblyg a chryf |  |  |  |
|  | Gwaith teg |  |  |  |
|  | Hyrwyddo Lles |  |  |  |
|  | Carbon isel a gwrthsefyll yr hinsawdd |  |  |  |
|  |  |  |  |  |
| **Matrix sgorio** |  |  |
| **Sgôr** | **Dangosydd** | **Yn gyllidadwy** |
|
| 5 | Eithriadol – Roedd yr ymateb yn gadarn, manwl, wedi'i fynegi'n dda ym mhob ffordd faterol gan ddarparu tystiolaeth gref y byddai'r meini prawf yn cael eu bodloni, heb unrhyw wendidau na meysydd sy'n peri pryder i'r cynnwys | Ydy |
| 3 | Ansawdd uchel – Roedd yr ymateb yn cyflwyno tystiolaeth y byddai'r meini prawf yn cael eu bodloni, yn dda mewn sawl ffordd ond gyda mân wendidau neu bryderon gyda'r cynnwys | Nacydy |
| 1\* | Gwael – Roedd yr ymateb yn rhoi tystiolaeth gyfyngedig y byddai'r meini prawf yn cael eu bodloni, roedd gwendidau mawr neu bryderon gyda'r cynnwys. Roedd yr ymateb yn brin o fanylion/eglurder sylweddol | Nacydy |
| 0\* | Annerbyniol – Ni roddodd yr ymateb dystiolaeth y byddai'r meini prawf yn cael eu bodloni; ac yn gwbl anfoddhaol o ran cynnwys. Nodwyd gwendidau, problemau neu hepgoriadau mawr. Mynegwyd yr ymateb yn wael a/neu’n anghyson | Nacydy |

**\*** Os byddwch yn derbyn sgôr o 1 neu 0 ar gyfer unrhyw gwestiwn bydd eich cais yn cael ei wrthod.

**Beth sy'n digwydd ar ôl i chi gyflwyno'ch cais?**

Ar ôl i chi gyflwyno’ch cais, bydd cyfeirnod cais unigryw yn ymddangos ar y sgrin. **Gwnewch gofnod o gyfeirnod y cais, byddwch ei angen ar gyfer gohebiaeth yn y dyfodol. Os nad ydych yn derbyn y cyfeirnod unigryw, mae’n golygu nad yw’ch cais wedi'i gyflwyno’n llwyddiannus.**

Mae 8 cam rhwng cyflwyno cais a chau’r prosiect, gyda phob cam cyn bwysiced â’i gilydd o ran ein dyletswydd i ddiogelu buddsoddiadau arian cyhoeddus mewn busnesau.

Cam 1 – Gwiriadau

Yn gyntaf, byddwn yn cynnal nifer o wiriadau gwrth-dwyll a phrofion gwirio er mwyn sicrhau bod y cais wedi'i wneud gan fusnes masnachu dilys.

Cam 2 – Gwerthuso/Asesu Prosiect

Unwaith y bydd y cais yn pasio'r cam gwirio, bydd asesydd yn adolygu'r wybodaeth yn eich ffurflen gais a'ch dogfennaeth ategol ac yn gwerthuso a yw eich prosiect arfaethedig yn bodloni meini prawf y cynllun ac yn cydymffurfio â'r canllawiau. Bydd hyn yn cynnwys sgorio eich cais fel y nodir uchod. Byddwn hefyd yn gwirio mai’r swm a ofynnwyd yw'r isafswm sydd ei angen i gyflawni'r prosiect yn llwyddiannus. Yna bydd yr asesydd yn gwneud argymhelliad, naill ai i gynnig dyfarniad grant neu i wrthod y cais.

Cam 3 – Cymeradwyaeth Annibynnol

Yna bydd y penderfyniad yn cael ei adolygu gan gymeradwywr annibynnol cyn y caiff ei gadarnhau.

Gan fod hwn yn grant cystadleuol, dim ond i'r ceisiadau sy’n sgorio uchaf bydd yn cael cynnig y grant.

**Os yw eich cais yn aflwyddiannus**, byddwch yn derbyn e-bost yn amlinellu'r rheswm neu’r rhesymau dros ei wrthod. Atgoffir ymgeiswyr **nad oes proses apelio.**

Cam 4 – Gwiriad Datganiad Cymorth Ariannol Lleiaf (MFA)

Ar hyn o bryd, os yw'ch cais yn pasio'r cam gwerthuso/asesu, byddwch yn derbyn Ffurflen Datganiad Cymorth Ariannol Lleiaf (MFA), sy'n ofyniad gan Ddeddf Rheoli Cymhorthdal (2022). Ni allwn wneud cynnig ffurfiol o ddyfarniad grant nes byddwch yn cwblhau ac yn dychwelyd y ffurflen hon i ni. Wedi i ni dderbyn y ffurflen hon, byddwn yn gwirio a fyddai'r cyllid a gynigir yn mynd â’r cyfanswm y tu hwnt i’r lwfans MFA o £315,000 o fewn y flwyddyn ariannol bresennol a'r ddwy flynedd ariannol flaenorol.

Cam 5 – Cynnig Ffurfiol o gyllid

Unwaith y bydd Datganiad MFA wedi'i wirio, byddwn yn anfon e-bost gyda chynnig ffurfiol o gyllid ar gyfer eich prosiect. Hwn yw’r cytundeb cyfreithiol rhyngoch chi/eich busnes a Llywodraeth Cymru, sef y byddwch yn cwblhau'r prosiect fel y nodir gennych yn eich cais yn gyfnewid am gyllid grant.

Bydd yr e-bost hefyd yn cynnwys Ffurflen Hawlio a ffurflen fancio (PL8). Bydd gofyn i chi ddychwelyd copi wedi'i lofnodi o'r llythyr cynnig a'r PL8 atom, a bydd angen i chi ddychwelyd y Ffurflen Hawlio pan fyddwch yn cyrraedd cam 7 (gweler isod).

Cam 6 – Cyflawni’r Prosiect

Yna byddwch yn cyflawni'ch prosiect fel y disgrifir yn eich cais ac yn talu'r holl gostau. Atgoffir ymgeiswyr bod angen i bob prosiect fod wedi’i gwblhau a’r ffurflen hawlio wedi’i chyflwyno erbyn 28 Chwefror 2025.

Cam 7 – Cyflwyno’r Ffurflen Hawlio

Bydd gan ymgeiswyr tan 28 Chwefror 2025 i gyflwyno eu Ffurflen Hawlio ynghyd â thystiolaeth bod costau'r prosiect wedi'u talu. Y costau sydd wedi’u hysgwyddo yw'r "rhai sy'n cael eu hysgwyddo drwy dalu neu drwy gael eu bodloni gennych rhyw ffordd arall".

Unwaith y bydd y ffurflen wedi'i derbyn a'i gwirio, byddwn yn awdurdodi taliad yr elfen grant Llywodraeth Cymru o'r cyllid i'r cyfrif banc a enwebwyd gennych. Telir hawliadau yn nhrefn y 'dyddiad y’i derbyniwyd', a byddant yn cael eu cymeradwyo cyn gynted â phosibl, ond atgoffir ymgeiswyr y gallai hyn gymryd mwy o amser os bydd y mwyafrif o fusnesau yn cyflwyno eu cais yn agos at y dyddiad cau.

Cam 8 – Arolwg o Effaith

Ym mis Ionawr 2026, byddwn yn cysylltu â chi er mwyn i chi gyfrannu at arolwg o effaith byr a fydd yn gwirio eich bod yn dal i fasnachu, eich bod wedi defnyddio’r buddsoddiad o arian cyhoeddus yn briodol, a'i fod wedi cael effaith gadarnhaol ar eich busnes. Mae hwn yn rhan bwysig o ddyfarniad y grant, a bydd rhaid i bob ymgeisydd sy'n derbyn cyllid gwblhau'r cam hwn o'r broses cyn y gellir cymeradwyo a chau eich prosiect.

**Atgoffir ymgeiswyr y gallai peidio â chyfrannu at y rhan hon o’r broses arwain at hawlio’r cyllid grant yn ôl.**

Dylai ymgeiswyr nodi y gallai Llywodraeth Cymru fynnu bod y grant yn cael ei ad-dalu, naill ai’n llawn neu'n rhannol, os na ddefnyddir yr arian at y dibenion a nodir ar y ffurflen gais, neu os canfyddir bod yr wybodaeth a gyflwynir yn anghywir.

**BUSNES CYMRU**

Mae Busnes Cymru yn darparu cymorth penodol wedi'i deilwra i fusnesau newydd, micro a bach a chanolig eu maint yng Nghymru. Gall y gwasanaeth eich helpu i ddeall beth yw eich anghenion a darparu pecynnau cymorth wedi'u teilwra gan gynnwys mynediad at adnoddau ar-lein, gweithdai a gweminarau, cynghorwyr arbenigol, a mentoriaid. Yn ogystal â gweithio gyda chi ar gynllun diagnosteg a gweithredu busnes, gall ein cynghorwyr hefyd ddarparu cyngor ariannol wedi'i dargedu a mynediad at gymorth arall y gallech elwa ohono.

I ddysgu mwy, ewch i <https://businesswales.gov.wales/cy>.